**Jeffrey Ulmer** (s. 27. huhtikuuta 1977 Regina, Saskatchewan, Kanada) on kanadalainen entinen jääkiekkoilija. Hän oli pelipaikaltaan oikea laitahyökkääjä, mutta Ulmer osasi pelata myös keskellä. Hän pelasi urallaan 21 NHL-ottelua New York Rangersissa kaudella 2000–2001. Ulmer pelasi Pohjois-Amerikassa viisi kautta ammattilaisena, mutta suurimman osan urastaan hän pelasi kuitenkin Euroopassa, jossa Ulmer pelasi peräti kahdeksassa pääsarjassa ja kymmenessä maassa; Britanniassa, Suomessa, Saksassa, Valko-Venäjällä, Sveitsissä, Ruotsissa, Venäjällä, Sloveniassa, Itävallassa ja Tanskassa. Hän laukoi oikealta.

Ura
---

### Seuraura

Ulmer pelasi kauden 1994–1995 SJHL-joukkue Notre Dame Houndsissa, jonka jälkeen hän kävi vuodet 1995–1999 Notre Damen yliopistoa. Ulmer voitti siellä WCHA:n ja koko NCAA:n mestaruuden vuonna 1997. Kaudella 1999–2000 hän pelasi Kanadan maajoukkueen mukana, kunnes liittyi maaliskuussa 2000 IHL-joukkue Houston Aerosin vahvuuteen. Kaudeksi 2000–2001 NHL-varaamaton Ulmer siirtyi vapaana agenttina New York Rangersin organisaatioon. Hän pelasi kauden pääosin sen farmijoukkue Hartford Wolf Packissa, AHL:ssä, mutta sai tililleen myös 21 NHL-ottelua, joissa syntyi kolme maalia. Ulmer teki NHL-debyyttinsä 31. tammikuuta 2001 Montréal Canadiensia vastaan. Hän sai ottelussa jääaikaa 17.45 minuuttia. NHL-uransa avausmaalin Ulmer teki seuraavassa ottelussaan 6. helmikuuta 2001 Buffalo Sabresia vastaan.

Heinäkuussa 2001 New York Rangers kauppasi Ulmerin ja Jason Doigin Ottawa Senatorsiin vaihdossa Sean Gagnoniin. Hän pelasi Senatorsin organisaatiossa kaksi kautta, joista molemmat etenivät kuitenkin kokonaan farmissa Grand Rapids Griffinsin ja sieltä kaudeksi 2002–2003 uudeksi farmijoukkueeksi vaihtuneen Binghamton Senatorsin joukkueissa. Lokakuussa 2003 Ulmer siirtyi Eurooppaan ja walesilaisen EIHL-joukkue Cardiff Devilsin riveihin. Kuukautta myöhemmin hän siirtyi viiden ottelun koejakson kautta SM-liigajoukkue Rauman Lukkoon, jossa pelasi edellisellä kaudella Ulmerin pikkuveli Jason. Myös Jeff Ulmerin kahdelta edelliseltä kaudelta tuttu joukkuetoveri Joe Murphy pelasi hänen kanssaan Lukossa. Lisäksi Ulmerin nykyinen lanko Quinn Hancock pelasi siellä hänen joukkuetoverinaan. Ulmer oli Lukon neljänneksi paras maalintekijä tehtyään 34 runkosarjaottelussa 13 osumaa.

Kesäkuussa 2004 Ulmer teki vapaana agenttina NHL-sopimuksen Colorado Avalanchen kanssa. Hän pelasi kuitenkin osaksi myös NHL:n työsulun takia koko kauden 2004–2005 AHL-joukkue Hershey Bearsissa, jonka kolmanneksi paras pistemies Ulmer oli tehoilla 22+29=51. Kaudeksi 2005–2006 hän siirtyi Saksan DEL-liigassa pelaavan Hamburg Freezersin riveihin. Ulmer oli 23 osumallaan joukkueen toiseksi paras maalintekijä François Fortierin jälkeen ja hän jakoi koko DEL:n maalipörssin kahdeksannen sijan Augsburger Pantherin Brendan Yareman ja Düsseldorfer EG:n Tore Vikingstadin kanssa. Ulmer oli myös kevään 2006 pudotuspeleissä Alexander Bartan kanssa Freezersin paras pistemies tehtyään kuudessa ottelussa tehot 2+4=6.

Ulmer siirtyi kaudeksi 2006–2007 toiseen DEL-seuraan, Frankfurt Lionsiin. Hän oli tehoilla 22+16=38 joukkueen paras maalintekijä sekä toiseksi paras pistemies Dwayne Norrisin ja Steve Kellyn kanssa. Ulmer jakoi koko DEL:n maalipörssin viidennen sijan neljän muun pelaajan kanssa. Kaudella 2007–2008 hän oli tehoilla 20+33=53 Lionsin kolmanneksi paras pistemies. Ulmer sai kaudella 2008–2009 lähtöpassit sekä KHL-joukkue Dinamo Minskistä että Sveitsin National League A:n Fribourg-Gottéronista, kunnes siirtyi Elitserien-joukkue MODO Hockeyhyn. Kaudeksi 2009–2010 hän palasi myrskyisän vuoden jälkeen taas Frankfurtiin, jossa Ulmer voitti tehoilla 37+37=74 koko DEL:n pistepörssin. Maalipörssissä hän sijoittui toiseksi ERC Ingolstadtin Thomas Greilingerin jälkeen. Ulmerin maalimäärä oli Lionsin seurahistorian toiseksi suurin yhdessä kaudessa. Häntä enemmän maaleja yhdessä kaudessa joukkueessa oli tehnyt vain Robert Reichel kaudella 1995–1996. Ulmer oli myös Lionsin kaikkien aikojen neljänneksi eniten yhdessä kaudessa tehopisteitä tehnyt pelaaja.

Menestyksekkään Saksassa pelatun vuoden jälkeen Ulmer siirtyi kaudeksi 2010–2011 KHL-joukkue Metallurg Novokuznetskiin, josta hän sai kuitenkin 24 pelaamansa ottelun jälkeen potkut. Ulmer teki niissä vain tehot 2+1=3. Hän teki joulukuussa 2010 loppukauden kattaneen sopimuksen Elitserien-joukkue Linköpings HC:n kanssa. Kauden 2011–2012 Ulmer pelasi DEL-liigaa Düsseldorfer EG:n joukkueessa. Alkukauden 2012–2013 hän oli kokonaan pelaamatta, kunnes siirtyi tammikuussa 2013 loppukauden kattavalla ja try-out -jakson sisätäneellä sopimuksella SM-liigajoukkue Tapparaan. Kuuden siellä pelatun ottelun jälkeen Ulmer kuitenkin jätti joukkueen. Samalla Tappara hankki hänen tilalleen Dragan Umicevicin. Seuraavana päivänä Ulmer siirtyi Sveitsin toiseksi korkeimmalle sarjatasolle National League B:n Lausanne HC:hen. Hänen kautensa päättyi sarjan mestaruuteen ja sarjanousuun National League A:han.

Kaudeksi 2013–2014 Ulmer siirtyi vuoden mittaisella sopimuksella Itävallan Erste Bank Eishockey Ligan slovenialaisjoukkue Olimpija Ljubljanaan. Kesken kauden, marraskuussa 2013 hän kuitenkin jätti joukkueen ja siirtyi joulukuussa samassa liigassa pelaavaan HC Innsbruckiin. Tammikuussa 2014 Ulmer teki vuoden mittaisen jatkosopimuksen joukkueen kanssa. Kaudella 2014–2015 hän oli joukkueen paras pistemies ja maalintekijä tehoilla 22+20=42. Ulmer jakoi koko EBEL:n maalipörssin yhdeksännen sijan Dornbirner EC:n Jamie Arnielin, Vienna Capitalsin Kris Foucaultin ja HC Bolzanon Žiga Pancen kanssa. Huhtikuussa 2015 hän teki Innsbruckin kanssa taas vuoden mittaisen jatkosopimuksen. Ulmer toimi kaudella 2015–2016 joukkueen varakapteenina. Hän oli tehoilla 21+16=37 Innsbruckin paras maalintekijä ja toiseksi paras pistemies John Lammersin jälkeen. Ulmer jakoi koko EBEL:n maalipörssin yhdeksännen sijan Klagenfurter AC:n Jamie Lundmarkin kanssa.

Ulmer siirtyi kaudeksi 2016–2017 Britannian EIHL-liigan skotlantilaisjoukkue Braehead Claniin. Hän toimi joukkueen varakapteenina. Ulmer pelasi Clanissa vain kuusi runkosarja- ja EIHL Cupin ottelua, kunnes hän siirtyi lokakuussa 2016 Tanskan Metal Ligaenin Frederikshavn White Hawksiin. Ulmer voitti siellä kauden päätteeksi pronssia. Marraskuussa 2017 hän siirtyi loppukauden 2017–2018 kattavalla sopimuksella monikansallisessa Alps Hockey Leaguessa pelaavan itävaltalaisjoukkue EHC Lustenaun riveihin oltuaan alkukauden ilman sopimusta. Ulmer hankittiin joukkueen ensisijaisesti korvaamaan alle odotusten pelannut Dimitri Malgin. Hän jakoi 14 osumallaan joukkueen sisäisen maalipörssin toisen sijan Max Wilfanin kanssa edellään vain Yan Stastny. Kesäkuussa 2018 Ulmer ilmoitti omalla Twitter-tilillään lopettaneensa pelaajauransa.

### Maajoukkueura

Ulmer pelasi Kanadan joukkueessa useita kansainvälisiä turnauksia kaudella 1999–2000, jolloin hän teki siellä 48 ottelussa tehot 14+25=39. Ulmer pelasi myös Deutschland Cupissa vuonna 2005, jolloin Kanada voitti turnauksen.

Muuta
-----

Ulmerin isä Dennis on Notre Damen yliopiston entinen opettaja ja rehtori. Jeffin pikkuveli Jason on pelannut myös jääkiekkoa ammattilaisena. Heidän pikkusiskonsa Jennifer on naimisissa yli 300 SM-liigaottelua pelanneen Quinn Hancockin kanssa.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1994–1995 | Notre Dame Hounds | SJHL | 63 | 25 | 35 | 60 | – | – | – | – | – | – |
| 1995–1996 | Univ. of North Dakota | WCHA | 29 | 5 | 3 | 8 | 26 | – | – | – | – | – |
| 1996–1997 | Univ. of North Dakota | WCHA | 26 | 6 | 11 | 17 | 16 | – | – | – | – | – |
| 1997–1998 | Univ. of North Dakota | WCHA | 32 | 12 | 12 | 24 | 44 | – | – | – | – | – |
| 1998–1999 | Univ. of North Dakota | WCHA | 38 | 16 | 20 | 36 | 46 | – | – | – | – | – |
| 1999–2000 | Houston Aeros | IHL | 5 | 1 | 0 | 1 | 0 | 11 | 2 | 4 | 6 | 6 |
|  | Kanada |  | 48 | 14 | 25 | 39 | 20 | – | – | – | – | – |
| 2000–2001 | New York Rangers | NHL | 21 | 3 | 0 | 3 | 8 | – | – | – | – | – |
|  | Hartford Wolf Pack | AHL | 48 | 11 | 14 | 25 | 34 | – | – | – | – | – |
| 2001–2002 | Grand Rapids Griffins | AHL | 73 | 9 | 17 | 26 | 65 | 5 | 0 | 1 | 1 | 11 |
| 2002–2003 | Binghamton Senators | AHL | 57 | 8 | 12 | 20 | 40 | 13 | 0 | 1 | 1 | 30 |
| 2003–2004 | Cardiff Devils | EIHL | 9 | 9 | 9 | 18 | 6 | – | – | – | – | – |
|  | Lukko | SM-liiga | 34 | 13 | 8 | 21 | 67 | 4 | 0 | 0 | 0 | 2 |
| 2004–2005 | Hershey Bears | AHL | 80 | 22 | 29 | 51 | 47 | – | – | – | – | – |
| 2005–2006 | Hamburg Freezers | DEL | 51 | 23 | 15 | 38 | 73 | 6 | 2 | 4 | 6 | 18 |
| 2006–2007 | Frankfurt Lions | DEL | 52 | 22 | 16 | 38 | 42 | 8 | 3 | 2 | 5 | 14 |
| 2007–2008 | Frankfurt Lions | DEL | 55 | 20 | 33 | 53 | 65 | 12 | 4 | 6 | 10 | 14 |
| 2008–2009 | Dinamo Minsk | KHL | 13 | 2 | 1 | 3 | 8 | – | – | – | – | – |
|  | Fribourg-Gottéron | NLA | 12 | 1 | 3 | 4 | 2 | – | – | – | – | – |
|  | MODO Hockey | Elitserien | 27 | 8 | 7 | 15 | 45 | – | – | – | – | – |
| 2009–2010 | Frankfurt Lions | DEL | 56 | 37 | 37 | 74 | 22 | 4 | 2 | 0 | 2 | 2 |
| 2010–2011 | Metallurg Novokuznetsk | KHL | 24 | 2 | 1 | 3 | 15 | – | – | – | – | – |
|  | Linköpings HC | Elitserien | 29 | 6 | 3 | 9 | 6 | 6 | 0 | 0 | 0 | 0 |
| 2011–2012 | Düsseldorfer EG | DEL | 52 | 12 | 20 | 32 | 32 | 7 | 2 | 2 | 4 | 10 |
| 2012–2013 | Tappara | SM-liiga | 6 | 2 | 3 | 5 | 4 | – | – | – | – | – |
|  | Lausanne HC | NLB | 2 | 1 | 0 | 1 | 2 | 8 | 4 | 3 | 7 | 4 |
| 2013–2014 | Olimpija Ljubljana | EBEL | 27 | 9 | 14 | 23 | 10 | – | – | – | – | – |
|  | HC Innsbruck | EBEL | 26 | 13 | 7 | 20 | 14 | – | – | – | – | – |
| 2014–2015 | HC Innsbruck | EBEL | 54 | 22 | 20 | 42 | 40 | – | – | – | – | – |
| 2015–2016 | HC Innsbruck | EBEL | 54 | 21 | 16 | 37 | 38 | – | – | – | – | – |
| 2016–2017 | Braehead Clan | EIHL | 6 | 1 | 4 | 5 | 0 | – | – | – | – | – |
|  | Frederikshavn White Hawks | Tanska | 34 | 15 | 14 | 29 | 14 | 15 | 5 | 6 | 11 | 12 |
| 2017–2018 | EHC Lustenau | AlpsHL | 27 | 14 | 19 | 33 | 12 | – | – | – | – | – |
| 1 kausi | yhteensä | NHL | 21 | 3 | 0 | 3 | 8 | – | – | – | – | – |
| 2 kautta | yhteensä | KHL | 37 | 4 | 2 | 6 | 23 | – | – | – | – | – |
| 4 kautta | yhteensä | DEL | 266 | 114 | 121 | 235 | 234 | 37 | 13 | 14 | 27 | 58 |
| 4 kautta | yhteensä | AHL | 258 | 50 | 72 | 122 | 186 | 18 | 0 | 2 | 2 | 41 |
| 3 kautta | yhteensä | EBEL | 161 | 65 | 57 | 122 | 102 | – | – | – | – | – |
| 2 kautta | yhteensä | SM-liiga | 70 | 15 | 11 | 26 | 71 | 4 | 0 | 0 | 0 | 2 |
| 2 kautta | yhteensä | Elitserien | 56 | 14 | 10 | 24 | 51 | 6 | 0 | 0 | 0 | 0 |
| 2 kautta | yhteensä | EIHL | 15 | 10 | 13 | 23 | 6 | – | – | – | – | – |
| 1 kausi | yhteensä | Tanska | 34 | 15 | 14 | 29 | 14 | 15 | 5 | 6 | 11 | 12 |
| 1 kausi | yhteensä | NLA | 12 | 1 | 3 | 4 | 2 | – | – | – | – | – |
| 1 kausi | yhteensä | IHL | 5 | 1 | 0 | 1 | 0 | 11 | 2 | 4 | 6 | 6 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Jeff Ulmer**.
* Jeff Ulmer The Internet Hockey Databasessa (englanniksi)
* Jeff Ulmer Eurohockey-sivustolla (englanniksi)
* Jeff Ulmer Legends of Hockey -sivustolla (englanniksi)
* Jeff Ulmer *Elite Prospects*. Everysport Media Group AB.  (englanniksi)

### Viitteet

1. 1 2  Jeff Ulmer The Internet Hockey Databasessa (englanniksi)
2. 1 2 3 4 5 6 7 8 9 10  Jeff Ulmer *Elite Prospects*. Everysport Media Group AB.  (englanniksi)
3. 1 2  Jeff Ulmer Legends of Hockey -sivustolla (englanniksi)
4. ↑  Montreal Canadiens at New York Rangers Box Score — January 31, 2001 *Hockey-Reference.com*.  31.1.2001. Sports Reference LLC. Viitattu 18.6.2018. (englanniksi)
5. ↑  Buffalo Sabres at New York Rangers Box Score — February 6, 2001 *Hockey-Reference.com*.  6.2.2001. Sports Reference LLC. Viitattu 18.6.2018. (englanniksi)
6. ↑  Pelaajarintamalla tapahtuu NHL:ssa *Jatkoaika.com*.  10.7.2001. Jatkoaika r.y. Viitattu 15.1.2013.
7. ↑  Jeff Ulmer Rauman Lukkoon *Jatkoaika.com*.  11.11.2003. Jatkoaika r.y. Viitattu 15.1.2013.
8. ↑  Pettersson, Robert: Modospelare vänder till Tyskland *Hockeysverige.se*.  11.5.2009. NewsMe. Viitattu 15.1.2013. (ruotsiksi)
9. ↑  Eliteprospects.com - Frankfurt Lions (englanniksi)
10. ↑  Högsander, Anton: Modo-bekanting tvingas lämna sitt KHL-lag *Hockeysverige.se*.  23.11.2010. NewsMe. Viitattu 15.1.2013. (ruotsiksi)
11. ↑  Pettersson, Robert: LHC värvar KHL-flopp *Hockeysverige.se*.  6.12.2010. NewsMe. Viitattu 15.1.2013. (ruotsiksi)
12. ↑  Tapparalle uusi kanadalaisvahvistus *Jatkoaika.com*.  13.1.2013. Jatkoaika r.y. Viitattu 15.1.2013.
13. ↑  Tappara korvaa Ulmerin Umicevicillä *Jatkoaika.com*.  28.1.2013. Jatkoaika r.y. Viitattu 28.1.2013.
14. ↑  Tapparan hylkäämä Ulmer lähtee Sveitsiin *Jatkoaika.com*.  29.1.2013. Jatkoaika r.y. Viitattu 29.1.2013.
15. ↑  Braehead Clan Twitterissä *twitter.com*.  19.7.2016. Braehead Clan. Viitattu 18.6.2018. (englanniksi)
16. ↑  EHC Alge Elastic Lustenau verpflichtet Stürmer Jeff Ulmer *ehc-lustenau.at*.  2.11.2017. EHC Alge Elastic Lustenau. Viitattu 18.6.2018. (saksaksi)
17. ↑  Liigasta tuttu yli 1000 ottelun legenda lopettaa peliuransa – "Tämä kuva merkitsi minulle enemmän kuin ensimmäinen NHL-otteluni ja maalini" *suomikiekko.com*.  18.6.2018. Nordic Sport Media. Viitattu 18.6.2018.
18. ↑  DEL Scoring Title Goes to Ulmer '95 Notre Dame College. Viitattu 13.7.2012. (englanniksi)[vanhentunut linkki]